Naser Khader (KF), 2010-05-18:
Selv om Mellemøsten ligger 5.000 km fra Danmark, er det et meget relevant område for Danmark og for vores hverdag.
Det, der sker i Mellemøsten, kan på mange måder direkte eller indirekte komme til at vedrøre vores hverdag.
Desuden kommer en stor del af de flygtninge og indvandrere, vi har i Danmark, fra Mellemøsten.
Nogle hævder, at vi i Danmark hverken kan gøre fra eller til i forhold til denne konflikt, men de tager fejl.
Historisk har Danmark spillet en vigtig rolle i fredsbestræbelserne og udviklingen i området, og der bliver lyttet, når vi siger noget.
Som udenrigsministeren sagde i sin tale, er det også et godt tidspunkt at få denne debat på.
De indirekte forhandlinger, som senere skal føre til direkte forhandlinger mellem palæstinenserne og israelerne, er langt om længe gået i gang gennem Obamas mellemøstudsending, senator Mitchell, og det er rigtig godt.
Status quo, som nu har varet i nogle år, er uholdbar og skaber usikkerhed og ustabilitet.
Tiden arbejder faktisk imod en fredsløsning og imod de moderate kræfter på begge sider.
Status quo er eksempelvis til Hamas' fordel, status quo gør, at deres magt bliver forøget og deres ideologi bliver dominerende i Gaza.
Det kan i yderste konsekvens føre til en shariastat, så status quo er meget, meget uholdbar.
En vigtig forudsætning for fredsforhandlingerne er tillid, og tillid er nærmest ikkeeksisterende på nuværende tidspunkt mellem parterne.
Det er bl.a. det, der skal bygges op igen via de indirekte forhandlinger.
En anden vigtig forudsætning for en konstruktiv fredsproces er, at parterne undgår handlinger, der kan bringe forhandlingerne i fare.
Den palæstinensiske præsident Abbas har fået opbakning af Den Arabiske Liga til at indgå i indirekte forhandlinger, og Israel har signaleret, at man vil udvise tilbageholdenhed i forhold til bosættelser.
I marts var jeg sammen med flere medlemmer af Det Udenrigspolitiske Nævn i Mellemøsten.
Jeg kom hjem med blandede følelser.
På den ene side var det meget trist at opleve, at parterne generelt lever i fortiden, altså hvem der gjorde hvad i fortiden.
Selvfølgelig er fortiden vigtig, hvis man vil forstå nutiden, men det nytter ikke noget at fastlåse sig i fortiden.
Det er også vigtigt at se fremad.
Det er sjældent, at man oplever parterne fortælle om deres drømme for området.
Jeg mener, at Mellemøsten er en af de mest interessante verdensdele.
Området er med andre ord fyldt med historie, religion, kultur, natur, så hvis der var fred, sikkerhed, velstand og stabilitet, kunne området blive et paradis på jorden.
På den anden side og på trods af de fastlåste positioner i fortiden kunne man også fornemme en vilje hos de centrale aktører til at indgå i en fredsproces.
Men det bliver meget, meget vanskelige forhandlinger, fordi begge parter skal levere vigtige kompromiser.
Israel må levere tillidsskabende skridt til palæstinenserne, når det gælder bosættelser, forbedring af forholdene på Vestbredden og bedre adgang for at skabe alternativer til Hamas.
Bosættelsespolitikken er skadelig både for fredsprocessen, for tillid mellem parterne og for Israels forhold til omverdenen.
Desuden vil bosættelserne svække USA's forsøg på at skabe en alliance med de omkringliggende lande mod Iran, som i øvrigt udgør en stor trussel mod Israel, så bosættelsesudvidelser kan med andre ord have direkte indflydelse på, hvorvidt USA kan samle en koalition omkring sanktioner mod Iran.
Israels bosættelsesannonceringer i marts var et tilbageskridt, og både USA, EU og kvartetten reagerede også skarpt og opfordrede Israel til at stoppe de ulovlige bosættelsesplaner.
Palæstinenserne skal selvfølgelig også levere.
De skal undgå at opildne til had mod Israel, og de skal fortsætte det gode samarbejde for at forbedre sikkerhed og god regeringsførelse på Vestbredden.
Her skal det understreges, at den palæstinensiske premierminister Fayyad, der blev valgt som uafhængig kandidat, skal have kredit for sin indsats for korruptionsbekæmpelse og for god regeringsførelse.
Han er faktisk en god fredspartner for israelerne.
I det videre forløb er det vigtigt fra dansk og europæisk side at fortsætte den tætte dialog med USA.
Det internationale samfund må stå sammen og sende de samme budskaber, så vi kan få varig fred, og som i sidste ende vil smitte af på de omkringliggende konflikter.
Lad mig til sidst slutte af med at understrege, at vi i Det Konservative Folkeparti er meget tilfredse med det fremsatte forslag til vedtagelse, som vi synes er meget afbalanceret, og som helt centralt kræver, at begge parter leverer noget.
Det er et forslag til vedtagelse, som sender de rette budskaber og signaler til alle parter i området.